钦定古今图书集成/理学汇编/经籍典/第138卷 > 《汉韩婴诗外传二》 > 《楚茨》
## 钦定古今图书集成/理学汇编/经籍典/第138卷 > 《汉韩婴诗外传二》 > 《楚茨》

礼者，治辩之极也，强国之本也，威行之道也，功名之
统也。王公由之，所以一天下也；不由之，所以陨社稷
也。是故坚甲利兵，不足以为武；高城深池，不足以为
固；严令烦刑，不足以为威。由其道则行，不由其道则
废。若楚人蛟革犀兕以为甲，坚如金石，宛如钜蛇，惨
若蜂虿，轻利刚疾，卒如飘风，然兵殆于垂沙。唐子死，
“庄𫏋起，楚方”为二四者，此岂无坚甲利兵也哉？所以统之非其道故也。汝淮以为险，江汉以为池，缘之以
方城，限之以邓林，然秦师至于鄢郢，举若振槁然，是
岂无固塞限险也哉？其所以统之者非其道故也。纣
杀比干而囚箕子，为炮烙之刑，杀戮无时，群下愁怨，
皆莫冀其命。然周师至，令不行乎左右，而岂其无严
令繁刑也哉？其所以统之者非其道故也。若夫明道
而均分之，诚爱而时使之，即下之应上如影响矣。有
不由命，然后俟之以刑，刑一人而天下服，下不非其
上，知罪在己也。是以刑罚竞消而威行如流者，无他，
由是道故也。《诗》曰：“自西自东，自南自北，无思不服。”如
是则近者歌讴之，远者起趋之，幽闲僻陋之国，莫不
趋使而安乐之，若赤子之归慈母者，何也？仁刑义立，
教诚爱深，礼乐交通故也。《诗》曰：“礼仪卒度，笑语卒获。”